I denne uge fremlagde Det Økonomiske Råd – eller Vismændene i daglig tale – deres årsrapport. Den indeholder en lang række interessante konklusioner. Både, at Claus Hjort har overdrevet behovet for at spare penge i sit ’kasseeftersyn’, og at lavere kontanthjælp ikke får markant flere i arbejde.

Men ikke mange medier har skrevet om rapportens store nyhed. Vismændene konkluderer nemlig, at et kontanthjælpsloft - og andre lavere ydelser - som Venstre vil indføre, ikke alene gør en masse familier fattigere, men også vil føre til lavere lønninger.

Vismændene konkluderer kort og godt, at lavere offentlige ydelser presser lønnen ned: Dagpenge og kontanthjælp lægger en form for bund under lønniveauet på arbejdsmarkedet. Hvis ydelserne sættes ned, vil det trække i retning af lavere løn, mener de.